Jakter søppelsyndere i Birken-sporet
Kaldt vintervær møtte løperne til start i årets Birkebeinerrenn ved Rena lørdag morgen. Klokken halv åtte lørdag morgen var seniorene i gang, før eliteklassene for menn og kvinner startet en halv time senere. I år vil rennledelsen gi en tidsstraff til løpere som kaster søppel i løypa. Under et nettmøte i etterkant av rennet i fjor, fikk rennledelsen flere kommentarer på alt søppelet i løypene. Avisen GD skriver at en løper under fjorårets renn pådro seg kragebeinsbrudd etter å ha fått søppel i klisteret.Derfor skal løypevaktene i år melde i fra hvis løperne kaster søppel i løypene. Lørdag formiddag var det foreløpig ingen som hadde blitt tatt for forsøpling. - Så langt er ingen tatt for søppelkasting, men det er jo mange tusen løpere der ute så jeg har ikke full oversikt. Det får vi oppsummere i etterkant, sier daglig leder i Birkebeinerrennet AS, Rune Bergsodden til VG lørdag formiddag. Han forteller at det ikke bare er løpernes helse, men også det unike terrenget hvor rennet gjennomføres som er årsaken til jakten på søppelsynderne. - Vi er i et sårbart terreng i høyfjellet, så det er viktig for oss at det ikke forsøples. Med 17 000 løpere er det klart det blir mye søppel, sier Bergsodden.Daglig leder Rune Bergsodden følger rennet fra Lillehammer skistadion der løperne skal gå i mål etter endt løp. På formiddagen lørdag var det kaldt og fint vær og godt skiføre. - Det ser greit ut. Det er blåsvix som er tipset vårt i dag, og jeg tror føret skal være problemfritt i dag, sier Bergsodden. Et skydekke har trukket nordover i løpet av natten, og ødelagt for det strålende været mange ventet før årets løp. Løperne kan også forvente at det faller noe snø på den 54 kilometer lange veien fra Rena til Lillehammer. - Det kan komme noen snødryss utover dagen, men det ser ut som det meste av nedbøren på Østlandet gir seg på Gjøvik. Temperaturene vil stige utover dagen, men de vil holde seg på minussiden, sier statsmeteorolog Bente Wahl. I forkant av årets renn, har det vært en debatt om den tradisjonsrike sekken på 3,5 kilo som alle løperne må ha på seg under rennet. Eliteløper Petter Skinstad skrev før rennet at eliteløperne bør få slippe å bære sekken.
I fjor ble flere løpere skadet av søppel i Birkebeiner-sporet. I år får søppelsynderne tidsstraff.